A BIZOTTSÁG (EU) 2021/2054 HATÁROZATA

(2021. november 8.)

az 1221/2009/EK európai parlamenti és tanácsi rendelet értelmében a távközlési, valamint az információs és kommunikációs technológiai (IKT) szolgáltatási ágazatban alkalmazandó legjobb környezetvédelmi vezetési gyakorlatokat, ágazati környezeti teljesítménymutatókat és kiválósági referenciaértékeket megállapító ágazati referenciadokumentumról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről és a 761/2001/EK rendelet, a 2001/681/EK és a 2006/193/EK bizottsági határozat hatályon kívül helyezéséről szóló 2009. november 25-i 1221/2009/EK európai parlamenti és tanácsi rendeletre (1) és különösen annak 46. cikke (1) bekezdésére,

mivel:

(1) Az 1221/2009/EK rendelet arra kötelezi a Bizottságot, hogy az egyes gazdasági ágazatokra vonatkozó referenciadokumentumokat dolgozzon ki. A dokumentumoknak tartalmazniuk kell a legjobb környezetvédelmi vezetési gyakorlatokat, a környezeti teljesítménymutatókat és – adott esetben – a környezeti teljesítményszintek azonosítására szolgáló kiválósági referenciaértékeket és értékelési rendszereket. Az 1221/2009/EK rendelet által létrehozott környezetvédelmi vezetési és hitelesítési rendszer szerint már nyilvántartásba vett, illetve a nyilvántartásba vételre előkészülő szervezeteknek környezetközpontú irányítási rendszerük kidolgozása, valamint környezeti teljesítményüknek a szóban forgó rendelet IV. mellékletében foglaltaknak megfelelően általuk kidolgozott környezetvédelmi nyilatkozatban vagy frissített környezetvédelmi nyilatkozatban való értékelése során figyelembe kell venniük az ágazati referenciadokumentumokat.

(2) Az 1221/2009/EK rendelet előírja a Bizottság számára, hogy munkatervet készítsen, és abban meghatározza azon ágazatok tájékoztató jellegű jegyzékét, amelyeket az ágazati és ágazatközi referenciadokumentumok elfogadása során kiemelt ágazatként fognak kezelni. A Bizottság e munkatervben (2) kiemelt ágazatként határozta meg a távközlési, valamint az információs és kommunikációs technológiai (IKT) szolgáltatási ágazatot.

(3) A távközlési és IKT-szolgáltatások ágazatára vonatkozó ágazati referenciadokumentumnak meg kell határoznia a legjobb környezetvédelmi vezetési gyakorlatokat valamennyi távközlési és IKT-szolgáltató számára, beleértve a távközlési szolgáltatókat, az IKT-tanácsadó cégeket, az adatfeldolgozó és tárhelyszolgáltató vállalatokat, a szoftverfejlesztőket és -kiadókat, a műsorszolgáltatókat és az IKT-berendezések és -létesítmények üzembe helyezőit. Amennyiben lehetséges és észszerű, konkrét környezeti teljesítménymutatókat és kiválósági referenciaértékeket is meg kell adni egy adott legjobb környezetvédelmi vezetési gyakorlatra vonatkozóan.

(4) Az ágazatra vonatkozó legjobb környezetvédelmi vezetési gyakorlatok (3) révén négy fő területen kell konkrét intézkedéseket meghatározni a vállalatok általános környezetközpontú irányításának javítása érdekében. Azok a fő területek, amelyek a megítélés szerint a leginkább támogatják az összes távközlési és IKT-szolgáltató erőfeszítéseit, a több területet érintő kérdések, az adatközpontok, az elektronikus kommunikációs hálózatok, valamint az energia- és környezeti teljesítmény javítása más ágazatokban.

(5) Annak érdekében, hogy a távközlési és IKT-szolgáltatások ágazatában működő szervezeteknek, a környezetvédelmi hitelesítőknek, a nemzeti hatóságoknak, az akkreditáló és engedélyező testületeknek és más szereplőknek elegendő idejük legyen felkészülni a távközlési és IKT-szolgáltatások ágazatára vonatkozó ágazati referenciadokumentum bevezetésére, e határozat alkalmazásának kezdőnapját el kell halasztani.

(6) Az ágazati referenciadokumentum kidolgozásakor a Bizottság az 1221/2009/EK rendeletnek megfelelően konzultált a tagállamokkal és más érdekelt felekkel.

(7) Az e határozatban előírt intézkedések összhangban állnak az 1221/2009/EK rendelet 49. cikkével létrehozott bizottság véleményével,

ELFOGADTA EZT A HATÁROZATOT:

1. cikk A távközlési, valamint az információs és kommunikációs technológiai (IKT) szolgáltatási ágazatban alkalmazandó legjobb környezetvédelmi vezetési gyakorlatokat, ágazati környezeti teljesítménymutatókat és kiválósági referenciaértékeket megállapító ágazati referenciadokumentumot a melléklet tartalmazza.

2. cikk Ez a határozat az Európai Unió Hivatalos Lapjában való kihirdetését követő huszadik napon lép hatályba. Ezt a határozatot 2022. március 25-től kell alkalmazni.

Kelt Brüsszelben, 2021. november 8-án. a Bizottság részéről az elnök Ursula VON DER LEYEN

(1) HL L 342., 2009.12.22., 1. o.

(2) A Bizottság közleménye – a szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről szóló, 1221/2009/EK rendelet szerint ágazati és ágazatközi referenciadokumentumok elfogadása céljából az ágazatok tájékoztató jellegű jegyzékét meghatározó munkaterv elkészítése (HL C 358., 2011.12.8., 2. o.).

(3) Canfora P., Gaudillat P., Antonopoulos I., Dri M., Best Environmental Management Practice in the Telecommunications and ICT Services sector [Legjobb környezetvédelmi vezetési gyakorlatok a távközlési és IKT-szolgáltatási ágazatban], EUR 30365 EN, az Európai Unió Kiadóhivatala, Luxemburg, 2020, ISBN 978-92-76-21574-5, doi:10.2760/354984, JRC121781; https://publications.jrc.ec.europa.eu/repository/handle/JRC121781